REPUBLIKA SRBIJA

NARODNA SKUPŠTINA

Odbor za zaštitu životne sredine

19 Broj: 06-2/346-19

25. decembar 2019. godine

B e o g r a d

ZAPISNIK

25. SEDNICE ODBORA ZA ZAŠTITU ŽIVOTNE SREDINE,

ODRŽANE 25. DECEMBRA 2019. GODINE

Sednica je počela u 12,00 časova.

Sednicom je predsedavala Maja Gojković, predsednik Odbora.

Sednici su prisustvovali članovi Odbora: Aleksandra Jevtić, Milena Turk, Žarko Bogatinović, Borka Grubor, Radoslav Cokić, Ljubinko Rakonjac, Snežana Bogosavljević Bošković, Zoran Despotović, Jasminka Karanac, Duško Tarbuk, Nada Lazić, kao i Mladen Lukić (zamenik člana Odbora Ivane Nikolić) i Milena Ćorilić (zamenik člana Odbora Borisava Kovačevića).

Sednici nisu prisustvovali članovi Odobra: Ivana Nikolić, Tatjana Macura, Dejan Nikolić, Borisav Kovačević i Nenad Milić.

Sednici su prisustvovali predstavnici Ministarstva zaštite životne sredine: Goran Trivan, ministar zaštite životne sredine, Andrej Bojić, šef kabineta ministra, Filip Radović, direktor Agencije za zaštitu životne sredine, Tamara Perunović Ćulić, pomoćnik direktora Agencije za zaštitu životne sredine, Dejan Lekić, načelnik Odeljenja za indikatore, izveštavanje i informacioni sistem, Milenko Jovanović, načelnik Odeljenja za kontrolu kvaliteta vazduha, Zoran Stojanović, načelnik Odeljenja za Nacionalnu laboratoriju, kao i predstavnik „Zelene stolice“: Aleksandra Mladenović, Ambasadori životne sredine.

Na predlog predsednika Odbora, sa 11 glasova za, jednoglasno, usvojen je sledeći:

D n e v n i r e d :

**1. Razmatranje Izveštaja o stanju životne sredine u Republici Srbiji za 2018. godinu, koji je podnela Vlada (Broj 501-2840/19 od 18. novembra 2019. godine).**

Pre prelaska na rad po utvrđenom dnevnom redu, sa 11 glasova za, jednoglasno, usvojen je Zapisnik 24. sednice Odbora za zaštitu životne sredine, održane 14. novembra 2019. godine.

Prva tačka dnevnog reda - **Razmatranje Izveštaja o stanju životne sredine u Republici Srbiji za 2018. godinu, koji je podnela Vlada (Broj 501-2840/19 od 18. novembra 2019. godine)**

U uvodnom izlaganju, Filip Radović, direktor Agencije za zaštitu životne sredine, napomenuo je da Izveštaj o stanju zaštie životne sredine u Republici Srbiji sadrži sledeće teme: kvalitet vazduha, kvalitet vode, kao i upravljanje otpadom. Naglasio je da, kada je u pitanju kvalitet vazduha, glavni pritisci dolaze od čestica prečnika deset mikrometara tkz. PM10 čestica, pa je, u tom smislu, ocena kvaliteta vazduha u zoni Srbija i zoni Vojvodina tokom 2018. godine da je vazduh bio čist ili neznatno zagađen, osim u gradovima: Valjevo, Kragujevac, Kraljevo, Sremska Mitrovica i Subotica, gde je bio prekomerno zagađen. U aglomeracijama Beograd, Pančevo, Smederevo, Kosjerić i Užice, u 2018. godini, vazduh je bio prekomerno zagađen, odnosno treće kategorije. U aglomeracijama Bor, Niš i Novi Sad vazduh je bio prve kategorije (uz napomenu da nije bilo dovoljnog procenta merenja čestica RM10). U tri četvrtine ukupnog broja prekoračenja graničnih vrednosti polutanata uzrok su bile koncentracije PM10 čestica, prekoračenje ciljane vrednosti po zonama bilo je u 19 procenata slučajeva, dok je samo u dva procenta reč o azot oksidima odnosno sumpor dioksidima. Istakao je da je sektor koji najviše doprinosi emitovanju zagađujućih materija u vazduh - “Proizvodnja i distribucija energije”. Kao i prethodnih godina, i tokom 2018. godine polen ambrozije je ponovo bio dominantni prirodni zagađivač na svim stanicama i dostigao je najveću koncentraciju u Subotici, dok su znatno manje koncentracije zabeležene na jugu Srbije.

Kvalitet voda u Republici Srbiji prikazan je preko indeksa kvaliteta voda i on pokazuje da je na celoj teritoriji kao i na slivu Dunava zabeležen pozitivan, odnosno rastući, trend kvaliteta vode u desetogodišnjem periodu. Na slivu Morave je beznačajan, a na slivu Save negativan, odnosno opadajući trend. Loš kvalitet vode određen je na 12 procenata mernih mesta, 79 procenata uzoraka koji imaju kvalitet veoma „loš“ je sa teritorije AP Vojvodine i uzrok je najviše geološkog porekla. Prema indikatoru biološka potrošnja kiseonika, kvalitet vode na teritoriji Republike Srbije je bez značajnih promena. Prema indikatoru amonijum, kvalitet vode se na teritoriji Republike Srbije pogoršava. Koncentracije su niske u granicama dobrog ekološkog statusa. Prema indikatoru nitrati, kvalitet vode ima beznačajan trend na teritoriji Republike Srbije. Prema indikatoru ortofosfati kvalitet vode je na teritoriji Republike Srbije bez značajnih promena. Dominantno zagađivanje voda u Republici Srbiji azotom i fosforom potiče iz komunalnih i industrijskih izvora koji preko kanalizacionih sistema svoje neprečišćene otpadne vode ispuštaju u vodoprijemnike. Najveće emitovane količine azota i fosfora u otpadnim industrijskim vodama potiču iz postrojenja u okviru energetskog sektora, hemijske i mineralne industrije, kao i javnih komunalnih preduzeća. Što se tiče kontrole ispravnosti vode za piće, u fizičko-hemijskom smislu neispravno je oko 28,6%, a u mikrobiološkom smislu oko 31,8% javnih vodovoda gradskih naselja. Prečišćavanje otpadnih voda je i dalje na niskom nivou, trenutno je 13,85% stanovništva priključeno na postrojenja za prečišćavanje otpadnih voda.

U oblasti upravljanja otpadom, glavni problem predstavlja upravljanje čvrstim otpadom na nivou lokalnih samouprava, pre svega zbog nedostatka sanitarnih deponija kao i niskog nivoa ponovne upotrebe i recikliranja. Ukupna količina komunalnog otpada je u blagom porastu, a ukupni obuhvat prikupljanja otpada raste i iznosi 87,2%. Najveći udeo u proizvedeom industrijskom otpadu ima leteći pepeo od uglja koji čini 80% ukupne količine otpada koji se generiše na teritoriji Republike Srbije.

Površina zaštićenih područja raste i trenutno je zaštićeno 7,6% ukupne teritorije odnosno 459 područja.

Praćenje stepena ugroženosti od hemijskog zagađenja vršeno je u 18 jedinica lokalne samouprave. Na područuju AP Vojvodina, ispitan je stepen ugroženosti nepoljoprivrednog zemljišta od hemijskog zagađenja na 37 divljih deponija.

Što se tiče sredstava za finansiranje zaštite životne sredine u Srbiji, ona su u 2018. godini iznosila oko 0,3% bruto domaćeg proizvoda (BDP). Ukupni prihodi od naknada iznosili su 14.186,50 miliona dinara (0,28% BDP), a ulaganja privrednih sektora 3.352 miliona dinara (0,07% BDP). Donacije za sektore „Zaštita životne sredine” i „Vodosnabdevanje i sanacija otpada” su procenjene na 2.655 miliona dinara (0,05% BDP), a krediti na 24.873 miliona dinara (0,49% BDP). Dodeljena podsticajna sredstva i subvencije su iznosili 3.033 miliona dinara (0,06% BDP), a najveći udeo imaju subvencije za reciklažnu industriju od 72%. Ukupni iznos sredstava za investicije i tekuće izdatke u 2017. godini iznosio je 34.402,33 miliona dinara, odnosno 0,72% BDP.

Istakao je da će Agencija za zaštitu životne sredine u narednom periodu nastaviti sa trendom ojačavanja monitoringa kvaliteta vazduha, uz pomoć novog projekta IPA iz ciklusa 2019-2020. U okviru monitoringa kvaliteta vazduha, predviđena je nabavka nove opreme 17 novih stanica i 28 uzrokivača za PM10 čestice, kako bi se izvršila adekvatna kategorizacija kvaliteta vazduha. U okviru monitoringa kvaliteta vode, predviđeno je proširenje mreže za monitoring osnivanjem tri nova odeljenja u Šapcu, Grdelici i Raškoj. Pohvalio je dobru saradnju sa Evropskom agencijom za zaštitu životne sredine, kao i raznim međunaronim institucijama i organizacijama iz ove oblasti, naglasivši da je u okviru saradnje važna aktivnost dostavljanja podataka o stanju životne sredine iz grupe tkz. ključnih tokova podataka i dodao da je, prema evaluaciji ove aktivnosti u 2018. godini, Republika Srbija zauzela je trinaesto mesto sa nivoom izveštavanja od 93%.

U diskusiji su učestvovali: Nada Lazić, Filip Radović, Zoran Despotović, Maja Gojković, Jasmina Karanac, Goran Trivan, Žarko Bogatinović i Aleksandra Mladenović.

Postavljeno je pitanje koji se procenat od naknada koji zagađivači plaćaju na ime taksi vraća životnoj sredini, kao i na koji način funkcionišu postrojenja za prečišćavanje otpadnih voda, s obzirom na to da je veći procenat stanovništva priključen na ta postrojenja. Kada se radi o gubicima u mreži vodosnabdevanja, koji iznose preko 33%, ukazano je na to da je to rezultat divljih priključaka, kao i neobračunate i nenaplaćene vode. Kada je u pitanju monitoring kvaliteta vazduha, postavljeno je pitanje koliko stanica radi, koliko instrumenata radi i koliko su, shodno tome, dobijeni podaci validni. Ukazano je na to da u Beogradu nije bilo merenja za dovoljan broj dana, pa je postavljeno pitanje kako su onda izvedeni zaključci. Skrenuta je pažnja na to da Izveštaj treba da bude terminološki prilagođen onima kojima je podnet, a to su narodni poslanici, koji su različitih struka, pa je trebalo voditi računa o tome da im informacije iz Izveštaja budu dovoljno jasne. Izneta je primedba da u Izveštaju piše da je grad Bor svrstan u prvu kategoriju tj. čistog ili neznatno zagađenog vazduha, što ne može biti slučaj, budući da se kroz medije saznaje da građani Bora demonstriraju nezadovoljni kvalitetom vazduha, a da nije dovoljno jasno navedeno da se tek od septembra 2018. godine u Boru vrši merenje PM10 čestica, koje su najveći uzrok zagađenja. Kada se radi o kvalitetu vode za piće, ukazano je na to da je stanje najgore u Vojvodini, gde se koriste podzemne vode, pa su neophodna ulaganja. Skrenuta je pažnja na mali procenat domaćinstava priključenih na kanalizaciju i istaknuto da u tom pogledu nema pomaka.

Filip Radović, direktor Agencije za zaštitu životne sredine, ukazao je da ukupan procenat BDP-a iznosi 1,25%, od čega se 0,3% odnosi na naknade. Pojasnio je da, što se tiče grada Bora, Izveštaj je za 2018. godinu, kada je bila manja proizvodnja u rudarskom basenu. Što se tiče stanica za merenje kvaliteta vazduha, osnovni problem predstavlja nedostatak sredstava za njihovo održavanje, što je problem sa kojim se suočavaju i ostale države. Naveo je da je budžetom za 2020. godinu predviđeno dovoljno sredstava za tu namenu, kao i da nam velika ulaganja u ovu oblast tek predstoje.

Postavljeno je pitanje koji su glavni razlozi preterane zagađenosti vazduha u Republici Srbiji, s obzirom na to da industrija radi u znatno manjoj meri nego ranije, kao i šta je urađeno povodom nesanitarnih deponija, koje se nalaze uz same reke kao npr. uz reku Drinu i reku Lim. Istaknuto je da lokalne samouprave nemaju snagu da ovaj problem same reše, pa nažalost, jedino rešenje predstavlja da se građani sami organizuju i blokiraju magistralni put kako bi skrenuli pažnju na ovaj veliki problem.

Odgovarajući na pitanja, Filip Radović ukazao da nije bilo sistemskih ulaganja dugi niz godina. Naglasio je globalno veliki problem uzrokuju klimatske promene, ali i masovna urbanizacija, kao i enormno povećanje broja motornih vozila, što sve utiče na povećano zagađenje. Napomenuo je da u Srbiji postoji 11 sanitarnih deponija i oko 1600 smetlišta, istakavši da problem mora biti rešen na nivou lokalnih samouprava, uz pomoć Vlade i Ministarstva za zaštitu životne sredine.

U diskusiji je napomenuto da je problem zagađenosti vazduha globalni problem, kao i da Srbija u maloj meri doprinosi tome na globalnom nivou. Istaknuto je da je Srbija predložena za kopredsedavajućeg na sledećoj konferenciji Ujedinjenih nacija o promeni klime KOP26 koja će se održati u Glazgovu sledeće godine i, s tim u vezi, postavljeno je pitanje na koji način će se Srbija pripremiti za tu aktivnost.

Predsednik Odbora Maja Gojković konstatovala je da je Izveštaj o stanju životne sredine iscrpan i stručan, ali da ga treba pojednostaviti, kako bi ga razumeli kako narodni poslanici, tako i građani. Ukazujući na to da je poslednjih meseci aerozagađenje bilo alarmantno, posebno u Beogradu, o čemu je samo predsednik Republike u javnosti govorio, pored svih nadležnih institucija, postvila je pitanje koje mere su Sektor za vazduh i Sektor za nadzor preduzeli povodom toga. Ukazala je na to da je realizacija izvršenja budžeta od 50% mala. Istakla je da se još uvek čeka da zakoni iz oblasti zaštite životne sredine uđu u skupštinsku proceduru.

Goran Trivan, ministar zaštite životne sredine, pohvalio je Izveštaj o stanju životne sredine, naglasivši da pitanje otpadnih voda smatra jednim od najvažnijih, pa će u narednoj godini biti investicija u prečišćavanje otpadnih voda. Napomenuo je da su problemi zaštite životne sredine višedecenijski, te da se oni ne mogu rešiti u kratkom roku, ali da se na njihovom rešavanju intenzivno radi i da je napredak skoro po svim pitanjima vidljiv. Istakao je kao najveći problem nedostatak projektno-tehničke dokumentacije, dodavši da, čak i da su postojala sredstva, projekti ne bi mogli da budu realizovani. Naveo je da je uloženo nekoliko stotina miliona u saniranje nesanitarnih deponija, tako da se, u saradnji sa jedinicama lokalnih samouprava, radi na tom problemu. Naveo je da su Ministarstvo zaštite životne sredine i Agencija imali preko osamdeset objava u vezi sa kvalitetom vazduha. Istakao je da je osnovni problem monitoringa kvaliteta vazduha nedovoljno razuđena mreža stanica, usled nedovoljne količine sredstava. Rekao je da, bez odgovarajućeg monitoringa, nema ni odgovarajućih mera koje bi se preduzele. Skrenuo je pažnju na to da se stanice za merenje kvaliteta vazduha nalaze na „najcrnjim“ tačkama, odnosno na mestima sa najviše zagađenja, pa da, samim tim, nije moguće imati realnu sliku prosečne zagađenosti vazduha. Pojasnio je da je, u novembru mesecu, u gradu Beogradu, prosečna temperatura bila preko 20 stepeni, pa da nije radilo centralno grejanje, kao ni individualne kotlarnice, da industrije u Beogradu skoro da i nema, te da je, shodno tome, glavni uzrok zagađenosti saobraćaj. Napomenuo je da se godišnje uveze oko 150 hiljada automobila, od čega polovina završi u Beogradu i da su to preko 60% polovni automobili starosti preko 12 godina, najčešće dizel vozila. Napomenuo je da lokalne samouprave moraju da naprave kratoročne i dugoročne planove kvaliteta vazduha. Naveo je da će Zakon o klimatskim promenama biti u skupštinskoj proceduri u najkraćem mogućem roku. Istakao je da je, na dan usvajanja Zakona o budžetu za 2020. godinu, izvršenje budžeta za 2019. godinu iznosilo oko 75%. Naglasio je da je budžet Ministarstva zaštite životne sredine za sledeću godinu je veći za oko 27%, kao i da su veća sredstva opredeljena za potrebe reciklažne industrije.

Postavljeno je pitanje da li i u kojoj meri se ovaj izveštaj koristi u daljem planiranju aktivnosti za prevazilaženje ovog stanja Ministarstva zaštite životne sredine, ali i aktivnosti drugih sektora, koji utiču na životnu sredinu, kao i šta je sa zaštićenim područjima, budući da je u planu bilo da do 2020. godine bude zaštićeno oko 12%, a da je do sada zaštićeno svega 7,6%.

Goran Trivan je naglasio da zaštićena područja predstavljaju prioritet u narednom periodu, ali da iz administrativnih razloga nije lako dostići planirani obim zaštite. Naglasio je da svi sektori moraju biti podređeni donošenju Zakona o klimatskim promenama i dodao da, do kraja ove godine, očekivano izvršenje budžeta iznosi oko 86%.

U diskusiji je spomenut dobar primer Leskovca, gde se građani još od 2013. godine organizuju da svakog vikenda očiste po jednu divlju deponiju, pa je do sada očišćeno oko 450 lokacija i uklonjeno oko 5 hiljada tona čvrstog komunalnog otpada, koji je otpremljen na regionalnu sanitarnu deponiju Ženjkovac. Naglašeno je da se ne može na sve čekati Ministarstvo, već se mora raditi na podizanju svesti građana, koje treba edukovati kako da sortiraju smeće u domaćinstvima.

Po završetku diskusije, na predlog predsednika Odbora Maje Gojković, Odbor je, sa 12 glasova za, jednoglasno, prihvatio **Izveštaj o stanju životne sredine u Republici Srbiji za 2018. godinu**, koji je podnela Vlada na osnovu člana 76. Zakona o zaštiti životne sredine.

Sednica je završena u 13,13 časova.

SEKRETAR PREDSEDNIK

Milica Bašić Maja Gojković